Γκουντάφ Τσεγκάι

Η Γκουντάφ Τσεγκάι Ντέστα (αμχαρ. ጉዳፉ ፀጋይ ደስታ , γενν. 23 Ιανουαρίου 1997) είναι Αιθιοπίδα αθλήτρια του στίβου, δρομέας αντοχής και ημιαντοχής. Έχει ανακηρυχθεί παγκόσμια πρωταθλήτρια τόσο στον δρόμο 5.000 μέτρων (το 2022), όσο και στον δρόμο των 10.000 μέτρων (το 2023), ενώ δείγμα της ευρύτητας του ταλέντου της είναι τα μετάλλια που κατέκτησε στον δρόμο των 1.500 μέτρων στα παγκόσμια πρωταθλήματα του 2019 και του 2022. Σε Ολυμπιακούς αγώνες έχει μόνο ένα χάλκινο μετάλλιο, από τους Αγώνες του Τόκιο, στα 5.000 μέτρα. Στον κλειστό στίβο έχει χρυσό μετάλλιο από το Παγκόσμιο Πρωτάθλημα Κλειστού Στίβου 2022 στα 1.500 μ., αγώνισμα στο οποίο κατέχει και το παγκόσμιο ρεκόρ κλειστού στίβου ήδη από το 2021 με 3:53,09.

 Τα πρώτα χρόνια 
Η Γκουντάφ Τσεγκάι κατάγεται από την περιφέρεια Τιγκράι της βόρειας Αιθιοπίας. Το ταλέντο της έγινε γνωστό τον Φεβρουάριο του 2014, όταν σε ηλικία μόλις 16 ετών κατέρριψε το παγκόσμιο ρεκόρ για αθλήτριες κάτω των 18 ετών στον δρόμο 1.500 μέτρων κλειστού στίβου, με χρόνο 4:08,47, στην Ericsson Globe της Στοκχόλμης. Τον Ιούλιο του ίδιου έτους ήρθε δεύτερη στο Παγκόσμιο Πρωτάθλημα Νέων (U20) στο Γιουτζήν, με επίδοση 4:10,83. 

Δύο χρόνια αργότερα, το 2016, η Γκουντάφ κατέρριψε στη Γλασκώβη το παγκόσμιο ρεκόρ νέων (U20) κλειστού στίβου στα 1.500 μέτρα με χρόνο 4:01,81, μια βελτίωση άνω του δευτερολέπτου από την προηγούμενη επίδοση, την οποία κατείχε η συμπατριώτισσά της Καλκιντάν Γκεζαχέγκνε από το 2010. Το ρεκόρ της Τσεγκάι καταρρίφθηκε το 2020 από μια τρίτη Αιθιοπίδα, τη Λεμλέμ Χαΐλου. Στο Παγκόσμιο Πρωτάθλημα Κλειστού Στίβου 2016, που έγινε στο Πόρτλαντ (Όρεγκον), η Τσεγκάι κέρδισε το χάλκινο μετάλλιο στα 1.500 μέτρα με χρόνο 4:05,71. Αν και μόλις 19 ετών ακόμα, επιλέχθηκε να συμμετάσχει στο αγώνισμα των 800 μέτρων στους Ολυμπιακούς Αγώνες του Ρίο, όπου δεν προχώρησε πέρα από τη σειρά της σημειώνοντας χρόνο 2:00,13.

Το 2017 η αθλήτρια έτρεξε στο Παγκόσμιο Πρωτάθλημα του Λονδίνου, όπου έμεινε εκτός τελικού των 1.500 μ., καθώς στον ημιτελικό της έπεσε κάτω μετά την πρώτη στροφή και έτσι τερμάτισε τελευταία.

Στο επόμενο Παγκόσμιο Πρωτάθλημα, στην Ντόχα, η Τσεγκάι πήρε το χάλκινο μετάλλιο στα 1.500 μ. σημειώνοντας νέο ατομικό ρεκόρ με 3:54,38, πίσω από την αιθιοπικής καταγωγής Ολλανδή Σιφάν Χασάν και σχεδόν δίπλα με την Κενυάτισσα Φέιθ Κίπιεγκον που πήρε το αργυρό μετάλλιο.

 Στη δεκαετία του 2020 
Στις 9 Φεβρουαρίου 2021 η  Τσεγκάι συνέτριψε το παγκόσμιο ρεκόρ κλειστού στίβου στα 1.500 μέτρα στην ίδια εκείνη ετήσια συνάντηση στίβου του Λιεβέν, με επίδοση 3:53,09 έναντι 3:55,17 που ήταν το προηγούμενο ρεκόρ, το οποίο είχε επιτύχει η συμπατριώτισσά της Γκενζέμπε Ντιμπάμπα μία επταετία νωρίτερα.

Τον Ιούνιο σημείωσε την καλύτερη επίδοση του έτους παγκοσμίως στον δρόμο των 5.000 μέτρων με 14:13,32, ωστόσο στους Ολυμπιακούς Αγώνες του Τόκιο, σε μια αργή κούρσα σε συνθήκες καύσωνα στο ίδιο αγώνισμα, πήρε το χάλκινο μετάλλιο με επίδοση 14:38,87, πίσω από τη Σιφάν Χασάν (14:36,79) και την Κενυάτισσα Χέλεν Ομπίρι (14:38.36).

Τον Φεβρουάριο του 2022 η Τσεγκάι δοκίμασε να τρέξει τον δρόμο του ενός μιλίου στο Λιεβέν. Παρά το ότι παραπάτησε και έπεσε στον πρώτο γύρο, τερμάτισε με χρόνο 4:21,72, καταρρίπτοντας το εικοσάχρονο ρεκόρ του συγκεκριμένου μίτινγκ. Λίγες ημέρες αργότερα, στο Κύπελλο Κοπέρνικου στην Πολωνία, επιχειρώντας να καταρρίψει το δικό της παγκόσμιο ρεκόρ στα 1.500 μέτρα, έμεινε μόλις 1,68 δευτερόλεπτο πίσω, σημειώνοντας έτσι τον δεύτερο καλύτερο χρόνο όλων των εποχών στον κλειστό στίβο.

Τον Μάρτιο συνέχισε να βρίσκεται σε εξαιρετική κατάσταση, κατακτώντας τον πρώτο της παγκόσμιο τίτλο στο Παγκόσμιο Πρωτάθλημα Κλειστού Στίβου του Βελιγραδίου με νέο ρεκόρ αγώνων στα 1.500 μέτρα, 3:57,19, τερματίζοντας πάνω από τριάντα μέτρα μπροστά από τη δεύτερη Αξουμαβίτ Εμπάγιε. Με τη Χιρούτ Μεσέσα να έρχεται τρίτη, η Αιθιοπία κατέκτησε και τα τρία μετάλλια στα 1.500 μέτρα γυναικών. Αυτή ήταν η πρώτη φορά στην ιστορία του Παγκόσμιου Πρωταθλήματος Κλειστού Στίβου που μία χώρα κατόρθωνε κάτι τέτοιο σε οποιοδήποτε αγώνισμα, αλλά και η έβδομη συνεχής φορά που μια Αιθιοπίδα νικούσε στα 1.500 μ. σε αυτό το πρωτάθλημα.

Αλλά η μεγαλύτερη επιτυχία της 25χρονης πλέον Γκουντάφ Τσεγκάι εκείνη τη χρονιά ήρθε τον Ιούλιο, στο Παγκόσμιο Πρωτάθλημα Στίβου 2022, στο Γιουτζήν, όπου κέρδισε δύο μετάλλια, εκ των οποίων το ένα χρυσό, όντας ο πρώτος της παγκόσμιος τίτλος στον ανοικτό στίβο. Πρώτα ήρθε το αργυρό μετάλλιο στο αγώνισμα των 1.500 μέτρων, όπου τερμάτισε πίσω από τη Φέιθ Κίπιεγκον και μπροστά από τη Λόρα Μιούιρ. Πέντε ημέρες αργότερα πήρε το χρυσό στα 5.000 μέτρα με χρόνο 14:46,29, τερματίζοντας λίγο πριν την Μπεατρίς Τσέμπετ (14:46,75) και την Νταουίτ Σεγιάουμ (14:47,36).

Η Τσεγκάι ενθαρρύνθηκε έτσι να τρέξει και στα δύο αγωνίσματα και στο Diamond League, όπου στον τελικό της Ζυρίχης στον Σεπτέμβριο τερμάτισε τρίτη στα 5 χιλιόμετρα και έκτη στα 1.500 μέτρα.

Το 2023 ξεκίνησε δυναμικά για την αθλήτρια τον Φεβρουάριο, καθώς επεχείρησε να καταρρίψει το παγκόσμιο ρεκόρ κλειστού στίβου στο 1 μίλι στο Τόρουν. Αν και δεν το πέτυχε, ο χρόνος της (4:16,16) ήταν ο δεύτερος καλύτερος όλων των εποχών. Τον ίδιο μήνα πλησίασε στο 0,09 δευτερόλεπτο το παγκόσμιο ρεκόρ της Ντιμπάμπα στα 3.000 μέτρα κλειστού στίβου, σημειώνοντας 8:16,69 στο Γκραν Πρι του Μπέρμιγχαμ. Στο Παγκόσμιο Πρωτάθλημα Στίβου 2023 ωστόσο δοκίμασε μια πολύ μεγαλύτερη απόσταση, τα 10.000 μέτρα, και ανταμείφθηκε με το χρυσό μετάλλιο. Στο Diamond League του Γιουτζήν τον Σεπτέμβριο κατέρριψε το παγκόσμιο ρεκόρ στα 5.000 μέτρα με επίδοση 14:00,21.

Στις 25 Μαΐου 2024, στο μίτινγκ Prefontaine Classic στο Γιουτζήν, η Τσεγκάι επεχείρησε να καταρρίψει το παγκόσμιο ρεκόρ και στα 10.000 μέτρα. Ωστόσο την ακολούθησε από κοντά η Κενυάτισσα αθλήτρια Μπεατρίς Τσέμπετ, της έκανε ένα παρατεταμένο ντεμαράζ τρεις γύρους πριν από το τέλος εξαντλώντας τη και της πήρε τη νίκη, σημειώνοντας εκείνη το νέο παγκόσμιο ρεκόρ 28:54,14, έστω και αν η Τσεγκάι σημείωσε νέο ατομικό ρεκόρ με 29:05,92.

Η Γκουντάφ Τσεγκάι είναι παντρεμένη με τον Χιλούφ Γιχντέγκο, ο οποίος είναι και ο προπονητής της.

Παραπομπές

 Εξωτερικοί σύνδεσμοι 

 https://worldathletics.org/athletes/-/14595214 Η Γκουντάφ Τσεγκάι] στον ιστότοπο του World Athletics

Κατηγορία:Αιθίοπες αθλητές του στίβου
Κατηγορία:Αθλήτριες δρόμων μεσαίων αποστάσεων
Κατηγορία:Αθλήτριες δρόμων μεγάλων αποστάσεων 
Κατηγορία:Κάτοχοι μεταλλίων του Παγκοσμίου Πρωταθλήματος Στίβου 
Κατηγορία:Παγκόσμιοι πρωταθλητές στίβου
Κατηγορία:Χάλκινοι Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2016
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Νικητές Diamond League
Κατηγορία:Αθλητές του στίβου στους Θερινούς Ολυμπιακούς Αγώνες 2024